Ontvoerde Kaapse sakeman vrygelaatDie teenmismaadaktivis Yusuf Abramjee se twiet oor Liyaqat Parker se vrylating. Die Kaapse sakeman Liyaqat Parker is vrygelaat nadat hy langer as twee maande gelede ontvoer is. Die teenmisdaadaktivis Yusuf Abramjee, hoof van die #MakeSASafe-inisiatief, het Dinsdagoggend getwiet die 65-jarige sakeman is met sy gesin herenig nadat ŉ losprys van miljoene rande glo betaal is. “Hy is een van ŉ menigte sakelui wat die afgelope paar jaar ontvoer is,” het Abramjee getwiet. Hy het die inligting teenoor Maroela Media bevestig, maar gesê dit is al wat hy weet van Parker se terugkeer. Die Parker-familie se regverteenwoordiger was nie Dinsdagoggend onmiddellik beskikbaar vir kommentaar nie. Vyf onbekende mans het die sakeman op 9 Julie vanjaar by sy sakeperseel in Parow in Kaapstad se noordelike stadsgebiede ontvoer nadat die gewapende ontvoerders die veiligheidswag in die parkeerkelder oorrompel en toegesluit het. Gerugte het destyds die ronde gedoen dat sy ontvoerder R50 miljoen in kriptogeld van Parker se gesin geëis het, het Maroela Media toe berig. Die polisie het dit weerlê. Nog ŉ welgestelde Kaapse sakeman, Sadeck Zhaun Ahmed (71), is in April vanjaar in soortgelyke omstandighede by sy sakeonderneming ontvoer, het Times Live ten tyde van Parker se ontvoering berig . Hy is ongedeerd met sy gesin herenig, maar dis onbekend of ŉ losprys betaal is. Die Sunday Times het in April vanjaar berig die Valke en SAPD het ŉ spesiale taakspan op die been gebring om die ontvoering van sakelui deur sindikate wat ŉ losprys eis, te ondersoek. Die Valke het toe bekendgemaak 24 mense is in die voorafgaande 18 maande in Suid-Afrika ontvoer.